**primăvara în păsări**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă încape pădurea

mai ales atunci când tu ești o ceață

și de atâta plutire te lași ba pe deasupra

ba pe dedesubtul copacilor

sub care umerii

îmi curg în șiroaie

mă încape pădurea mai ales atunci

când eu sunt fugit în munți

și tu îmi atârni crengi de coaste

și izvoare sub pleoape

iar eu te regăsesc iarăși păgână

într-o reînverzire de mesteceni

sub care voiam să întinerim

până să ne cunoască iarba

urma trupurilor,

până să se rotească

primăvara în păsări